Х1ора боккхучу когаца шена кхерам боллушехь, комендантаца дов даьлла, «боьха х1ума, д1асацае хьайн батт!» – аьлла, цунна г1орий-г1оддах ластийна бетах т1ара латорна бахьана долуш балхара д1а а ваьккхина пхи шо хан туьйхира. Харцо ца лалуш сиха стаг вара тхан да. Майра, сацамболуш дош олура цо. Вай ц1ахь долуш заврайоно а, райкомехь а белхаш бина цуьнга лан ца лора комендантан 1иттарш, сий дайъа г1ертар, «ты бандит, ты спецпереселенец, ты враг народа! Как тебе доверили учить детей?!» – бохуш, т1ечехар а. Оццул бахьана доцуш, ларамаза аьлла дош бахьанехь а тухура цу заманахь хан. Москва а, Алма-Ата а кехаташ кхоьхьуьйтура тхан дас, шена кхераме хилар хьесапе ца оьцуш. Барам бийцина ца валлал, боккха бохам бара тхуна хилларг. Барх1 бераца тхан нана ша йиссира. Луш алапа дацара. Колхозо къинхьегамен денош бен ца яздора. Г1о дан х1ара ву аьлла марзхойх стаг вацара ненан. Дика дара т1ехь цхьанне а декхар доцуш. Ши чоьй, жимо раг1уй дара тхан. Ц1ийна т1ехьа божалан бахьана а дара, чохь цхьа еттий, кхо газий долуш, бен ца хиларна цу чохь д1ахууш пхи-ялх котам а яра. Цхьа тиша ши назбар г1евланга а буьллий, паднар т1е тесначу истанга т1ехь д1адуьйшура тхо. Буьйсанна, т1етесна йолу цхьа одеял схьаизош, д1аизош 1уьйренга довлура тхо. К1айн шаршу к1ел таса чот мичара яра? Ткъа массо маь11ера чуг1ертачу шелоно наб к1езиг йойтура. Доцца аьлча, миска бара бахам. Цхьабакъду, нанас хох-саьрамсекх, г1абакх юьйш х1ума-м лелалора. Сепаратор а эцнера. Хьарамчух, эхьечух лардора тхо нанас. Тхан дена сагатдеш хеназа т1е к1ац теснера месашна, сингаттамехь лаьттара б1аьргаш. Бакъду, кхин бахам болуш нах а бацара, хала хене бовла г1ертара. Хетарг хилла оцу хенахь цхьа а вацара. Там-товр, ловзар-х1ума дукха ца хуьлура.